Saksan sisäministeri ja CSU:n johtaja Horst Seehofer

Saksan sisäministeri ja CSU:n johtaja Horst Seehofer Sven Hoppe / EPA

Saksalaislehtien mukaan Horst Seehofer aikoo antaa henkilökohtaisen ilmoituksen vielä sunnuntai-illan aikana.

Saksassa hallituskriisille ei ilmeisesti ole tulossa nopeaa ratkaisua. Sunnuntaina illalla julkaistujen mediatietojen mukaan Saksan sisäministeri Horst Seehofer on liittokansleri Angela Merkelin kanssa eri mieltä viikon aikana syntyneestä ehdotuksesta siirtolaiskysymykselle.

Tiettävästi Seehofer aikoo seurata aiemmin esittämäänsä suunnitelmaa, jonka mukaan hän aloittaisi turvapaikanhakijoiden palauttamisen Saksan eteläisellä rajalla huomisesta alkaen.

Seehofer haluaa, että jatkossa jo toisessa EU-maassa rekisteröidyt turvapaikanhakijat eivät saisi tulla Saksaan.

Asiasta kertoivat useat uutistoimistot. Seehofer ei ole toistaiseksi itse ottanut asiaan julkisesti kantaa.

Sen sijaan hän on jakanut puoluejohdolleen oman, 63-kohtaisen ehdotuksensa siirtolaispolitiikan uudistamiseksi.

Sisäministeri vastustaa ilmeisesti myös Merkelin ja muiden EU-johtajien ehdottamia siirtolaisten keskuksia, joissa siirtolaiset voisivat hakea turvapaikkaa EU:sta myös EU-maiden ulkopuolella.

Seehofer oli tavannut Merkelin eilen lauantaina illalla. Hän kuvaili tapaamista tuloksettomaksi.

– Meillä ei ole hyvää ratkaisuvaihtoehtoa. Juttelin eilen liittokanslerin kanssa. Se oli tulokseton keskustelu, hän kommentoi Bild-lehdelle.

Parhaillaan kokoustava CSU-puolueen johto on ilmoittanut, että Seehofer antaa kokouksen päätteeksi henkilökohtaisen tiedonannon.

Der Spiegel -lehti (siirryt toiseen palveluun) spekuloi, että Seehofer saattaisi myös erota sisäministerin tehtävästä. Seehofer on lehden tietojen mukaan perunut tiistaille suunnitellun tiedusteluraportin esittelyn, mikä saattaisi viitata suunnitelmiin erota virasta.

Toisaalta CSU:n kokouksesta kuului illan mittaan tietoja, että CSU olisi asettumassa Seehoferin tueksi.

Puoli kymmeneltä illalla Suomen aikaan tosin CSU:n leiristä viestitettiin, että Seehoferilla ei olisi minkäänlaisia aikeita erota.

Hallituskriisille on edelleen useita seurausvaihtoehtoja, jotka vaihtelevat yhteisymmärryksestä aina maan hallituksen kaatumiseen ja uusiin vaaleihin.

Korjattu kello 23.08: Sisäministerin 63-kohtainen ehdotus koskee siirtolaispolitiikkaa, ei turvapaikkapolitiikkaa, kuten jutussa aiemmin mainittiin.

Lisää aiheesta:

EU-maat pääsivät sopuun – Välimeren rannalle perustetaan siirtolaisten keskuksia

Analyysi: Angela Merkelin kohtalonhetki on käsillä – kaatuuko Saksan hallitus?

Baijerin vahva mies Seehofer koitumassa Merkelin kohtaloksi – erimielisyydet kärjistyivät pakolaispolitiikassa